CELEX: 52015PC0558
Language: sl
Date: 2015-11-10
Title: Predlog IZVEDBENI SKLEP SVETA o dovoljenju Republiki Litvi, da še naprej uporablja ukrep, ki odstopa od člena 193 Direktive Sveta 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 10.11.2015
            COM(2015) 558 final
            2015/0258(NLE)
            Predlog
            IZVEDBENI SKLEP SVETA
            o dovoljenju Republiki Litvi, da še naprej uporablja ukrep, ki odstopa od člena 193 Direktive Sveta 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               V skladu s členom 395 Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet na predlog Komisije soglasno dovoli katerikoli državi članici, da uporablja posebne ukrepe, ki odstopajo od določb te direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom.
            
            
               V dopisu, ki ga je Komisija evidentirala 1. aprila 2015, je Republika Litva (v nadaljnjem besedilu: Litva) zaprosila za dovoljenje, da še naprej uporablja ukrep, ki odstopa od člena 193 direktive o DDV. V skladu s členom 395(2) direktive o DDV je Komisija z dopisom z dne 18. maja 2015 o prošnji Litve obvestila druge države članice. Z dopisom z dne 20. maja 2015 je Komisija uradno obvestila Litvo, da razpolaga z vsemi informacijami, potrebnimi za oceno prošnje.
            
            
               Litovska vlada prosi za podaljšanje veljavnosti sedanje uporabe mehanizma obrnjene davčne obveznosti glede dobav lesa in dobav davčnih zavezancev, ki so v postopkih insolventnosti ali prestrukturiranja pod sodnim nadzorom.
            
            
               V Litvi se je pri dobavah lesa izkazalo, da veliko število trgovcev ne izpolnjuje obveznosti. Podjetja v tem sektorju so pogosto majhni preprodajalci in posredniki, ki pogosto izginejo, ne da bi davčnim organom plačali davek, obračunan na dobavo, medtem ko ima kupec veljaven račun za odbitek DDV.
            
            
               Davčni zavezanci, ki so v postopku insolventnosti ali prestrukturiranja pod sodnim nadzorom, davčnim organom pogosto niso plačali DDV, ki so ga prejeli od kupcev. Vendar lahko kupec, ki upošteva predpise, še vedno odbije plačani DDV.
            
            
               V okviru mehanizma obrnjene davčne obveznosti je kupec z odstopanjem od splošnega pravila iz člena 193 direktive o DDV dolžan plačati DDV na domače transakcije. 
            
            
               To odstopanje je bilo prvotno odobreno z Odločbo Sveta 2006/388/ES z dne 15. maja 2006
                  2
               , ki je vključevala tudi dobave odpadkov in ostankov železa ali jekla ter gradbena dela. Uporaba odstopanja za dobave lesa in dobave davčnih zavezancev, ki so v postopkih insolventnosti ali prestrukturiranja pod sodnim nadzorom, je bila podaljšana z Izvedbenim sklepom Sveta 2010/99/EU z dne 16. februarja 2010
                  3
               . Zadnje podaljšanje ukrepa odstopanja je bilo odobreno z Izvedbenim sklepom Sveta 2012/704/EU z dne 13. novembra 2012
                  4
               .
            
            
               Na podlagi poročila, ki so ga predložili litovski davčni organi skupaj s prošnjo, da bi se še naprej uporabljal ukrep odstopanja, Komisija meni, da še vedno obstajajo razmere, na katerih je temeljilo prvotno odstopanje. Litva trdi, da se je na podlagi rezultatov davčnih preiskav odstopanje izkazalo za učinkovito pri dobavi lesa in dobavi davčnih zavezancev, ki so v postopkih insolventnosti ali prestrukturiranja pod sodnim nadzorom. 
            
            
               V teh posebnih primerih mehanizem obrnjene davčne obveznosti prenese odgovornost za plačilo DDV, pa tudi ustrezne obveznosti, z manjših ali manj zanesljivih dobaviteljev, ki so davčni zavezanci, na večje in zanesljivejše kupce, ki so davčni zavezanci. To je v podporo davčnim organom, ki se srečujejo s težavami pri pobiranju DDV v teh posebnih sektorjih.
            
            
               Odstopanje bi bilo zato treba odobriti za dodatno omejeno obdobje.
            
            
               •Usklajenost z obstoječimi določbami na področju politike
            
            
               
                  Podobna odstopanja v zvezi s členom 193 direktive o DDV so bila odobrena drugim državam članicam.
               
            
            
               •Usklajenost z drugimi politikami Unije
            
            
               
                  Ni relevantno.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               
                  Člen 395 direktive o DDV.
               
            
            
               •Subsidiarnost (za neizključno pristojnost) 
            
            
               
                  Glede na določbo direktive o DDV, na kateri temelji predlog, je ta predlog v izključni pristojnosti Unije. Načelo subsidiarnosti se zato ne uporablja.
               
            
            
               •Sorazmernost
            
            
               Predlog je skladen z načelom sorazmernosti iz naslednjih razlogov.
            
            
               Ta sklep se nanaša na dovoljenje, izdano državi članici na njeno prošnjo, in ne pomeni nobene obveznosti.
            
            
               Poleg tega je ukrep usmerjen in omejen na majhno število dobaviteljev, ki so davčni zavezanci, v zvezi s katerimi se je pobiranje DDV izkazalo za težavno. Zaradi omejenega obsega odstopanja je posebni ukrep sorazmeren z želenim ciljem.
            
            
               •Izbira instrumenta
            
            
               V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je izvedbeni sklep Sveta najprimernejši instrument, saj je lahko naslovljen na posamezno državo članico. 
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanje z zainteresiranimi stranmi
            
            
               
                  Ni relevantno.
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno.
               
            
            
               •Ocena učinka
            
            
               Namen predloga sklepa je poenostavitev postopka za zaračunavanje davka ter boj proti morebitni davčni utaji ali izogibanju plačila DDV, tako da ima potencialno pozitiven gospodarski učinek.
            
            
               Vpliv bo zaradi majhnega obsega odstopanja v vsakem primeru omejen.
            
            
               4.PRORAČUNSKE POSLEDICE
            
            
               
                  Predlog ne vpliva na proračun Unije.
               
            
            
               5.DRUGI ELEMENTI
            
         
         
            
               •Izvedbeni načrti in ureditve spremljanja, ocenjevanja in poročanja
            
            
               
                  Predlog vključuje samoderogacijsko klavzulo, t.j. samodejni rok prenehanja veljavnosti, ki je določen na 31. december 2018.
               
               
                  Če Litva namerava dodatno podaljšati ukrep odstopanja po letu 2018, bi morala do 1. aprila 2018 predložiti Komisiji poročilo o ocenjevanju skupaj s prošnjo za podaljšanje.
               
            
            
               2015/0258 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Republiki Litvi, da še naprej uporablja ukrep, ki odstopa od člena 193 Direktive Sveta 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, zlasti člena 291(2) Pogodbe,
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  5
               , zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V dopisu, ki ga je Komisija evidentirala 1. aprila 2015, je Republika Litva (v nadaljnjem besedilu: Litva) zaprosila za dovoljenje, da še naprej uporablja ukrep, ki odstopa od določb Direktive 2006/112/ES, ki določajo, katera oseba mora davčnim organom plačati davek na dodano vrednost (DDV).
            
            
               (2)V skladu s členom 395(2) Direktive 2006/112/ES je Komisija z dopisom z dne 18. maja 2015 obvestila druge države članice o prošnji Litve. Komisija je z dopisom z dne 20. maja 2015 uradno obvestila Litvo, da ima vse informacije, potrebne za presojo prošnje.
            
            
               (3)Z Odločbo Sveta 2006/388/ES
                  6
                je bilo Litvi med drugim dovoljeno, da prejemnika določi za zavezanca za plačilo DDV na dobavo blaga in storitev v primeru postopkov insolventnosti ali prestrukturiranja pod sodnim nadzorom ter na dobavo lesa.
            
            
               (4)Rok za uporabo odstopanja je bil dvakrat podaljšan z Izvedbenim sklepom Sveta 2010/99/EU z dne 16. februarja 2010
                  7
                in Izvedbenim sklepom Sveta 2012/704/EU z dne 13. novembra 2012
                  8
               .
            
            
               (5)Davčne preiskave in ustrezna analiza uporabe mehanizma, ki so jih izvedli litovski davčni organi, so pokazale učinkovitost ukrepa odstopanja.
            
            
               (6)Komisija meni, da se pravne in dejanske razmere, ki so upravičevale uporabo odstopanja, niso spremenile in so še vedno prisotne. Litvi bi bilo zato treba dovoliti, da uporablja odstopanje v dodatnem omejenem obdobju.
            
            
               (7)Če bi Litva potrebovala dodatno podaljšanje ukrepa odstopanja po letu 2018, bi bilo treba Komisiji najpozneje do 31. marca 2018 predložiti novo poročilo o ocenjevanju, skupaj s prošnjo za podaljšanje.
            
            
               (8)Odstopanje nima negativnega učinka na lastna sredstva Unije iz DDV –
            
         
         
            
               SPREJEL NASLEDNJI SKLEP: 
            
            
               Člen 1
            
            
               V členu 2 Izvedbenega sklepa 2010/99/EU se drugi odstavek nadomesti z naslednjim: 
            
            
               „Uporablja se do 31. decembra 2018. Vsaka prošnja za podaljšanje odstopanja, ki je določeno v tem sklepu, se predloži Komisiji najpozneje do 31. marca 2018 in jo spremlja poročilo, ki vsebuje pregled uporabe tega ukrepa.“
            
            
               Člen 2
            
            
               Ta sklep je naslovljen na Republiko Litvo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 347, 11.12.2006, str. 1.
               
               
                  
                     (2)
                  UL L 150, 3.6.2006, str. 13.
               
               
                  
                     (3)
                  UL L 45, 20.2.2010, str. 10.
               
               
                  
                     (4)
                  UL L 319, 16.11.2012, str. 7.
               
               
                  
                     (5)
                  UL L 347, 11.12.2006, str. 1.
               
               
                  
                     (6)
                  Odločba Sveta 2006/388/ES z dne 15. maja 2006 o dovoljenju Republiki Litvi, da uporabi ukrep z odstopanjem od člena 21 Šeste direktive 77/388/EGS o usklajevanju zakonodaje držav članic o prometnih davkih (UL L 150, 3.6.2006, str. 13-14).
               
               
                  
                     (7)
                  Izvedbeni sklep Sveta 2010/99/EU z dne 16. februarja 2010 o dovoljenju Republiki Litvi, da še naprej uporablja ukrep, ki odstopa od člena 193 Direktive 2006/112/ES o skupnem sistemu davka na dodano vrednost (UL L 45, 20.2.2010, str. 10-11).
               
               
                  
                     (8)
                  Izvedbeni sklep Sveta 2012/704/EU z dne 13. novembra 2012 o spremembi Izvedbenega sklepa 2010/99/EU o dovoljenju Republiki Litvi, da še naprej uporablja odstopanje od člena 193 Direktive 2006/112/ES o skupnem sistemu davka na dodano vrednost (UL L 319, 16.11.2012, str. 7).